钦定古今图书集成/明伦汇编/氏族典/第245卷 > 张中孚
## 钦定古今图书集成/明伦汇编/氏族典/第245卷 > 张中孚

按《金史张中孚传》：“中孚字信甫，其先自安定徙居张
义堡。父达，仕宋至太师，封庆国公，中孚以父任补承
节郎。宗翰围太原，其父战殁，中孚泣涕请迹父尸，乃
独率步曲十馀人入大军中，竟得其尸以还。累官知
镇戎军。天会九年，睿宗次泾州，中孚来降，睿宗以为
镇洮军节度使，知渭州。天眷初，为陕西诸路节制使，
知京兆府。”朝廷赐地江南，中孚遂入宋。宗弼再定河
南、陕西，移文宋人使归。中孚至汴，就除行台兵部尚
书，迁除参知行台尚书省事。明年，拜参知政事。贞元
元年，迁尚书左丞，封南阳郡王。三年，以疾告老，乃为
济南尹，加开府仪同三司，封宿王，移南京留守，又进
封崇王。卒，加赠邓王。中孚天性孝友刚毅，喜读书，颇
能书翰。其御士卒，严而有恩，西人尢畏爱之。